# Kiran Gandhi

Kiran Gandhi, també coneguda artísticament com a Madame Gandhi (Boston, Massachusetts, 21 de febrer de 1989) és una música, cantant, artista i activista feminista índia. A més de tocar la bateria al seu grup Madame Gandhi creat el 2015, també és productora de música electrònica. Viu actualment a Los Angeles.
El 23 de novembre del 2020 Kiran Gandhi va figurar a la llista de les 100 dones més influents de l'any que publica la BBC anualment.

## Biografia

Va néixer en una família índia acomodada, els seus pares estudiaven a la ciutat més pròspera de Massachusetts. El seu pare, Vikram Gandhi, esdevingué després un banquer especialitzat en temes d'inversió, i la seva mare, Meera Gandhi, una famosa filantropa. Va créixer entre Nova York on la família s'instal·là quan Kiran tenia 6 mesos i la gran metròpoli índia que és Bombai. El 2011, obtingué una llicenciatura de la Universitat de Georgetown en matemàtiques i ciències polítiques. Després de la seva graduació va començar a treballar com a analista digital de la companyia Interscope Records de Santa Monica a Califòrnia. El seu període de pràctiques es transformà posteriorment en dedicació completa. Gandhi va utilitzar les seves competències en matemàtiques per a analitzar els patrons a partir de dades de streaming de Spotify i d'altres mitjans digitals. Va treballar després per a diverses empreses de la Silicon Valley abans d'obtenir el 2015 un MBA de la prestigiosa Universitat Harvard.

### Carrera musical

A la primavera del 2011, Gandhi va crear el festival Rad Ladies That Drum dedicat a les dones bateria i percussionistes. Va ser quan va decidir d'implantar-se a Los Angeles.
El 2018, va formar part amb la seva formació dels caps de cartell del festival lèsbic de Dinah Shore que se celebra cada any a la ciutat californiana de Palm Spring.

## Militància feminista

Durant molt de temps Gandhi ha manifestat clarament la seva militància feminista. Així el 2015, va córrer la Marató de Londres sense protecció higiènica mentre tenia les seves regles per mor de denunciar el tabú i l'estigmatització de la menstruació a moltes societats.
S'ha associat amb diverses organitzacions no governamentals com ara Binti Period, Thinx, Zana Africa, Happy Period, Lola, Global Fund o Girl Up que treballen per a que les dones puguin tenir proteccions higièniques de baix cost i segures ja que a força països com l'Índia, Kenya o Nepal), les dones no tenen accés a molts productes sanitaris o tenir espais adequats per a canviar-se. Aleshores moltes dones s'amaguen a casa fins a la fi de la menstruació, i al capdavall no poden ni treballar ni anar a escola.

## Referències

* ↑ «Madame Gandhi: About» (en anglès), 15-02-2012.
* ↑ «BBC 100 Women 2020: Who is on the list this year?» (en anglès). BBC News, 23-11-2020 [Consulta: 23 novembre 2020].
* ↑ «Indian-origin percussionist Kiran Gandhi drums up a storm in the US» (en anglès), 02-06-2014. [Consulta: 24 març 2017].
* ↑ «The unlikely rise of Madame Gandhi, M.I.A.’s former drummer with a Harvard MBA» (en anglès), 06-11-2020. [Consulta: 28 novembre 2020].
* ↑ «Madame Gandhi On The Intersectionality Of Feminism And Why "The Future Is Female"» (en anglès), 22-08-2017. [Consulta: 23 novembre 2020].
* ↑ La Découverte. Ceci est mon sang (en francès), 2017, p. 248. ISBN 978-2-7071-9292-9.
* ↑ Sourcebooks, Inc.. Grad's Guide to Graduate Admissions Essays: Examples from Real Students Who Got into Top Schools (en anglès), 2015, p. 225. ISBN 978-1-61821-395-2.
* ↑ «Kiran Gandhi discusses free bleeding while running the London Marathon» (en anglès). NYT. Arxivat de l'original el 2017-06-11. [Consulta: 19 març 2017].
* ↑ «Kiran Gandhi discusses free-bleeding while running the London Marathon, and using the period as protest» (en anglès), 11-08-2015. Arxivat de l'original el 2017-06-11. [Consulta: 23 juny 2017].